**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.03.2021, ora 08.00 – 06.03.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 06.03.2021, ora 07.00**

**RÂURI**

Debitele au fost, în general, staționare, exceptând cursul mijlociu și inferior al Prutului, unde au fost în creștere prin propagare.

Formaţiunile de gheaţă (gheaţă la maluri) prezente în bazinele superioare ale Moldovei, Bistriței au fost în ușoară diminuare și restrângere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Prahova, Bistrița, Moldova, Suceava, bazinul superior al Jiului, pe cursul Siretului și cursul superior al Prutului și mai mici (sub 30% din normalele lunare) pe râurile din bazinele hidrografice: Târnava Mare, Bega Veche, Rm. Sărat şi Bârlad.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare, exceptând cursul inferior al Prutului unde vor fi în creştere prin propagare.

Formațiunile de gheață (gheaţă la maluri) prezente în bazinele superioare ale râurilor Moldova și Bistriţa se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 05.03.2021 – 06.03.2021 a fost staţionar, având valoarea de 6500 m3/s, sub media multianuală a lunii martie (6700 m3/s).

În aval de Porţile de Fier, debitele au fost în scădere.

Debitul la intrarea în ţară (secţiunea Baziaş) va fi în scădere (6400 m3/s).

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

- Ciulineț-Isaccea, Gorgova, Letea, T. Vladimirescu, R4, R3 (din administrarea S.G.A. Tulcea); Chilia Veche (din administrarea consililiului local).

**Se situează în faza II de apărare următorul sectoare de dig:**

Nufăru-Victoria (din administrarea consiliului local).

**2.** **Situația meteorologică în intervalul 05.03.2021, ora 08.00 – 06.03.2021, ora 06.00**

**ÎN ŢARĂ**

Valorile termice, în medie cu 9...11 grade mai mari decât cele climatologic specifice perioadei. În vestul, centrul, nordul și nord-estul țării, precum și la munte au fost înnorări persistente și temporar s-au semnalat precipitații. Precipitațiile au fost sub formă de ploaie, însă din a doua parte a intervalului, acestea s-au transformat treptat, la început în lapoviță apoi în ninsoare, în jumătatea nordică a Moldovei și pe arii restrânse în Maramureș. La munte a nins și s-a depus strat nou de zăpadă, mai consistent în zona Carpaților Orientali, unde până la ora transmiterii acestui raport, din datele colectale de la stațiile meteorologice, cantitățile de apă totalizate au depășit izolat 10 l/mp. În restul teritoriului cerul, mai mult senin în cea mai mare parte a intervalului s-a înnorat spre sfârșitul acestuia și doar pe suprafețe mici s-au semnalat ploi slabe. Vântul s-a intensificat treptat în majoritatea regiunilor, astfel că la rafală s-au înregistrat viteze în general, de 45...55 km/h și izolat, în cele centrale de până la 70 km/h. La munte, intensificările vântului au fost în general de 60...90 km/h, iar la altitudini mari, în masivele nordice și sudice, a suflat tare cu peste 90 km/h, viscolind temporar ninsoarea și spulberând zăpada, condiții în care vizibilitatea a scăzut semnificativ. Temperaturile maxime au fost cuprinse între 9 grade la Darabani și 20 de grade la Bechet, Calafat și Ploiești, iar la ora 06 erau -4 grade la Dumbrăvița de Codru și 9 grade la Bechet. Stratul de zăpadă s-a menţinut local în zona montană și măsura, în platformele staţiilor meteorologice, la ora 20 până la 199 cm în Munții Făgăraș, la peste 2000 m altitudine.

OBSERVAȚII: de ieri, de la ora 06.00, au fost în vigoare 4 atenționări cod galben, pentru fenomene meteorologice imediate, emise după cum urmează:

- 2 de SRPV Bacău

- 1 de SRPV Cluj

-1 de SRPV Constanța.

**LA BUCUREŞTI**

Vremea a fost frumoasă și s-a menținut deosebit de caldă, în orele amiezii înregistrându-se 19 grade la toate stațiile meteorologice(valori cu 10...11 grade mai mari decât cele climatologic specifice normale datei). Cerul, mai mult senin în cea mai mare parte a intervalului, s-a înnorat treptat spre sfârșitul acestuia, iar vântul a suflat slab și moderat, cu intensificări temporare după-amiaza și seara, când la rafală s-au atins viteze de până la 40 km/h. La ora 06.00 erau 4 grade la Filaret și 3 grade la Afumați și Băneasa.

**3. Prognoza meteorologică în intervalul 06.03.2021, ora 08.00 – 07.03.2021, ora 08.00**

**ÎN ŢARĂ**

Răcirea vremii va continua și se va resimți accentuat, pe parcursul zilei îndeosebi în regiunile extracarpatice, iar noaptea în cea mai mare parte a țării. Cerul va fi variabil, cu înnorări în prima parte a intervalului, în zona Carpaților Meridionali și de Curbură, unde local va ninge moderat cantitativ şi se va mai depune strat de zăpadă, precum și în regiunile centrale, unde pe suprafețe mici vor predomina ninsorile și în cele sudice și sud-estice, unde pe arii în general restrânse vor fi ploi cu tendință de transformare în lapoviță și ninsoare. În zona montană, pe parcursul zilei vor fi intensificări ale vântului cu viteze la rafală de peste 70...90 km/h, iar pe crestele Carpaţilor Meridionali, va sufla tare cu peste 100 km/h, viscolind ninsoarea şi spulberând zăpada, condiții în care vizibilitatea va scădea semnificativ. În restul teritoriului vântul va sufla slab și moderat, local cu intensificări temporare în prima parte a intervalului, cu precădere din sud, est şi centru, unde la rafală se vor înregistra viteze în general de 45...55 km/h. Temperaturile maxime se vor încadra, în general, între 3 și 9 grade, cu cele mai ridicate valori în extremitatea de sud-vest, iar cele minime vor fi cuprinse între -11 și 0 grade, mai scăzute în depresiunile din estul Transilvaniei.

**LA BUCUREŞTI**

Vremea va fi în general închisă și se va răci semnificativ, iar în prima parte a zilei, temporar se vor semnala precipitații slabe sub formă de ploaie, cu tendință de transformare în lapoviță și ninsoare. Vântul va sufla slab și moderat, cu intensificări temporare în prima parte a intervalului, când la rafală se vor înregistra viteze de până la 45 km/h. Temperatura maximă va fi de 4...5 grade, iar cea minimă de -4...-2 grade.

1. ***CALITATEA APELOR***

***Administrația Națională Apele Române*** informează că la data de 05.03.2021, ora 14.30, se sistează poluarea produsă în 04.03.2021 în urma evacuării de ape pluviale impurificate în ac. Ciric III, prin gura de descărcare a apelor colectate prin sistemul pluvial de pe amplasamentul RA Aeroportul Iași (nu se mai descarcă ape pluviale impurificate). In urma prelevării de probe din data de 04.03.2021, rezultatele analizelor fizico-chimice efectuate in cadrul Laboratorului Calitatea Apei Iași sunt următoarele:



Reprezentanții din cadrul S.G.A. Iași supraveghează in continuare gura de evacuare a apelor pluviale si ac. Ciric III, pentru intervenția operativa in cazul apariției unor evacuări accidentale de ape pluviale impurificate in receptor.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate la data de 04.03.2021 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10), pentru intervalul 26-27.02.2021, la stațiile:B-7,B-8,B-6,B-1,BV-4,IS-1,VS-1,BH-1,GJ-2,DJ-1,TR-1,TM-2,AR-2,CS-3. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obținute prin metoda gravimetrică, care este metoda de referință în conformitate cu legislația națională și europeană.

***Agenția pentru Protecția Mediului Alba*** informează că la data de 05.03.2021, ora 08, la SC KRONOSPAN TRADING SRL, la uscătorul Kronoplus din cadrul secției PAL – oprită pentru revizie, în zona schimbătorului de căldură superior, s-a aprins praful de lemn existent în instalație. Au fost declanșate sistemele automate de stins incendiu, acesta fiind lichidat în cca. 15 minute. În eveniment nu au fost implicate substanțe chimice. Nu au existat răniți. Evenimentul a avut impact nesemnificativ asupra mediului, în aerul înconjurător nu au fost înregistrate depășiri ale nivelelor poluanților monitorizați cu echipamentul mobil din dotarea APM Alba.

1. **În domeniul solului și vegetației**

***Comisariatul Județean Prahova din cadrul Gărzii Naționale de Mediu*** informează despre producerea, la data de 05.03.2021, la ora 06.30, unei poluări accidentale cu circa 300 l țiței din cauza spargerii conductei de pompare de la Parc 818 Boldești la Stația de colectare separare și distribuție a țițeiului Boldești-Scăeni, aparținând SC OMV Petrom S.A.. A fost afectată o suprafață de aproximativ 100 mp miriște și circa 100 mp șanț cu vegetație. Măsuri întreprinse: oprirea pompării, montarea unei șarniere, ecologizarea zonei afectate.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**